Document ID: 32014D0209

KOMISJONI OTSUS,
20. märts 2014,
juhilubade kategooriate vahelise vastavuse kohta
(teatavaks tehtud numbri C(2014) 1625 all)
(EMPs kohaldatav tekst)
(2014/209/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 20. detsembri 2006. aasta direktiivi 2006/126/EÜ juhilubade kohta, (1) eriti selle artikli 13 esimest lõiku,
ning arvestades järgmist:
(1)
Direktiivis 2006/126/EÜ on sätestatud, et kõiki liikmesriikide poolt välja antud juhilube tuleb vastastikku tunnustada, kaasa arvatud juhilube, mis on välja antud enne vastastikuse tunnustamise põhimõtte kohaldamist.
(2)
Juhilubade vastastikuse tunnustamise põhimõte tähendab ka kõigi nende õiguste täielikku tunnustamist, mis juhiloa omanik omandab vastavalt juhiloa väljaandmise ajal kehtivatele siseriiklikele õigusaktidele.
(3)
Direktiivis 2006/126/EÜ on sätestatud, et liikmesriigid peaksid kindlaks määrama vastavused enne kõnealuse direktiivi rakendamist välja antud juhiloakategooriate ja direktiivi artiklis 4 nimetatud juhiloakategooriate vahel. Kõnealused vastavused peaks komisjon õiguslikult siduvas vormis heaks kiitma.
(4)
Pärast Horvaatia ühinemist Euroopa Liiduga on vajalik lisada kõnealuse riigi poolt välja antud juhiload komisjoni otsusega 2013/21/EL (2) kehtestatud vastavustabelitesse.
(5)
Pärast otsuse 2013/21/EL vastuvõtmist on Tšehhi Vabariik, Saksamaa, Kreeka, Itaalia, Sloveenia ja Rootsi teatanud parandustest seoses sellega lubatud vastavustega.
(6)
Seetõttu tuleks otsus 2013/21/EL kehtetuks tunnistada,
ON VASTU VÕTNUD KÄESOLEVA OTSUSE:
Artikkel 1
Käesolev otsus kehtib liikmesriikide poolt välja antud kõikide kehtivate ja kasutuses olevate juhilubade kohta.
Artikkel 2
Käesoleva otsuse lisas esitatakse enne direktiivi 2006/126/EÜ rakendamist liikmesriikides välja antud juhilubade kategooriate ja direktiivi 2006/126/EÜ artiklis 4 kindlaks määratud ühtlustatud juhiloakategooriate vastavuse tabelid.
Artikkel 3
1. Enne direktiivi 2006/126/EÜ rakendamist välja antud juhiloa kategooria annab juhiloa omanikule õiguse juhtida käesoleva otsuse lisas kirjeldatud vastavatesse kategooriatesse kuuluvaid sõidukeid ilma juhiluba vahetamata. Võib kehtestada teatavad piirangud, mis on sätestatud vastavate õiguste juures käesoleva otsuse lisas.
2. Juhiloa vahetamisel direktiivi 2006/126/EÜ I lisas kirjeldatud Euroopa Liidu juhiloamudeli vastu omandab juhiloa omanik käesoleva otsuse lisas kirjeldatud vastavad õigused.
3. Õiguste piirangud on tähistatud koodidega, mis vastavad direktiivi 2006/126/EÜ I lisas kindlaks määratud ELi ühtlustatud koodidele.
4. Direktiivi 2006/126/EÜ artikli 2 lõikes 1 sätestatud vastastikuse tunnustamise põhimõtet ei kohaldata juhilubade siseriiklike kategooriate suhtes.
Artikkel 4
Otsus 2013/21/EL tunnistatakse kehtetuks alates käesoleva otsuse jõustumise kuupäevast.
Artikkel 5
Käesolev otsus on adresseeritud liikmesriikidele.
Brüssel, 20. märts 2014

Labels: 7
8
18
15